b'\n_START_ARTICLE_\nAnnabergita\n_START_SECTION_\nPropietats\n_START_PARAGRAPH_\nL\'annabergita \xc3\xa9s un mineral que consisteix en un arsenat de n\xc3\xadquel hidratat, Ni\xe2\x82\x83[AsO\xe2\x82\x84]\xe2\x82\x82\xc2\xb78H\xe2\x82\x82O, que cristal\xc2\xb7litza en el sistema monocl\xc3\xadnic. \xc3\x89s isomorfa amb la vivianita i l\'eritrita. Els cristalls s\xc3\xb3n petits i capil\xc2\xb7lars, i es troba generalment massiu o en incrustacions. El color verd poma \xc3\xa9s el seu tret m\xc3\xa9s caracter\xc3\xadstic._NEWLINE_Segons la classificaci\xc3\xb3 de Nickel-Strunz, l\'annabergita pertany a "08.CE: Fosfats sense anions addicionals, amb H\xe2\x82\x82O, nom\xc3\xa9s amb cations de mida mitjana, RO\xe2\x82\x84:H\xe2\x82\x82O sobre 1:2,5" juntament amb els seg\xc3\xbcents minerals: chudoba\xc3\xafta, geigerita, newberyita, brassita, fosforr\xc3\xb6sslerita, r\xc3\xb6sslerita, metaswitzerita, switzerita, lindackerita, ondru\xc5\xa1ita, veselovsk\xc3\xbdita, pradetita, klajita, bobierrita, arupita, bari\xc4\x87ita, eritrita, ferrisimplesita, h\xc3\xb6rnesita, k\xc3\xb6ttigita, manganoh\xc3\xb6rnesita, parasimplesita, vivianita, pakhomovskyita, simplesita, catti\xc3\xafta, koninckita, ka\xc5\x88kita, steigerita, metaschoderita, schoderita, malhmoodita, zigrasita, santabarbara\xc3\xafta i metak\xc3\xb6ttigita.\n_START_SECTION_\nFormaci\xc3\xb3 i jaciments\n_START_PARAGRAPH_\nEs tracta d\'un mineral rar que es troba a les zones d\'oxidaci\xc3\xb3 dels dip\xc3\xb2sits de Ni-Co-As. Es troba amb altres minerals de n\xc3\xadquel, dels quals acostuma a ser producte de la seva alteraci\xc3\xb3, i associat a retgersita, niquelskutterudita, niquelina, maucherita i gersdorffita._NEWLINE_L\'annabergita \xc3\xa9s un mineral de distribuci\xc3\xb3 mundial que ha estat trobat en tots els continents excepte l\'Ant\xc3\xa0rtida. A Catalunya se n\'ha trobat a la mina Solita a Peramea (Pallars Sobir\xc3\xa0, Lleida); la mina Balcoll, a Falset, la mina Linda Mariquita a El Molar (Priorat) i a la mina Atrevida a Vimbod\xc3\xad (Conca de Barber\xc3\xa0), aquests tres \xc3\xbaltims indrets situats a la prov\xc3\xadncia de Tarragona.'